Are kainxin kuexiꞌin beꞌe,
ubeꞌe thee Ndo Dio,
ko tha jiꞌi ubeꞌe ngain ndo,
ko tha jiꞌi,
jaan,
Ndo Dio.
Ko tha ubeꞌe ngain Ndo Dio are kainxin kuexiꞌin beꞌe.
Ko ixin tha mee,
Ndo Dio binchechjian kain thi jii;
ko ja̱ rugeꞌa tha mee,
kain thi jii rukunchjianꞌa.
Ko tha jiꞌi thi nchegechon kain thi kunchjian,
ko thi nchegechon ni mee,
inchin naa xruꞌi nchengasaan ngain chujni.
Ko thi dingasaan jiꞌi nchengasaan ngain thi naxin xeꞌe,
ko thi naxin xeꞌe thixinꞌa ncheganga xruꞌi jiꞌi.
Ko Ndo Dio ruaꞌan naa xii diꞌin Juan.
Ko juii xa ixin runichja xa ixin xruꞌi jiꞌi ngain chujni ko rugithikaon na̱ ngain xruꞌi ixin thi jeꞌe nichja.
Ko Juan jeꞌa jeꞌe thi xruꞌi nchengasaan,
jeꞌe jeꞌo nichja thi ndua ixin thi xruꞌi nchengasaan mee.
Ko thi ndua xruꞌi nchengasaan jiꞌi,
jinchengaseꞌen kain chujni ko uchiaon jithii ngataꞌa nunthe.
Ko jeꞌe beꞌe ngain nunthe,
ko nunthe kunchjian nunthe ixin jeꞌe tha,
aro chujni ngataꞌa nunthe batsuanꞌa na̱ jeꞌe.
Ko juii bigeꞌe ngataꞌa nunthe,
aro chujni rajnee bayeꞌa na̱.
Aro kain ni bayée jeꞌe ko bithikaon na̱ ngain,
jeꞌe chjee na̱ juachaxin diꞌin na̱ xeꞌen Ndo Dio,
ko jeꞌe na̱ jeꞌa inchin xeꞌen naa ndudaꞌa nthiꞌi ngataꞌa nunthe,
ko duanꞌa na̱ inchin kain chujni,
ko jeꞌa ixin naa xii juinao ixin chriꞌi runchekunkjiꞌi xeꞌen;
jeꞌe na̱ xeꞌen Ndo Dio na̱ ixin jañaa juinao ndo.
Ko jeꞌe thi tha mee kjan inchin naa xii ko beꞌe ngayaa ná,
ko jeꞌe anto thjueꞌe kainxin chujni ko jeꞌe thi ndua,
ko jaꞌan ná bikon ná thi jié juachaxin chunda ixin jeꞌe thi nakuaxinxon Xeꞌen Ndudaa ná,
ndo thjen ngajni.
Juan nichja jian ixin jeꞌe,
ko ndachro:
—Xii jiꞌi,
thi jaꞌan bandachrjan:
“Tsii naa xii icha renthe ke jaꞌan,
ko jeꞌe ubeꞌe icha saꞌo ke jaꞌan.”
Ko jeꞌe chunda kain thi jian ko kain ná dayée ná thi jian kainxin nchaꞌon ixin jeꞌe nthanchaon ná.
Ndo Dio binthagatsuan ná ndo ley ixin Moisés,
aro ixin Jesucristo binthagatsuan ná ndo thi thjuaa ná ndo ko thi ndua.
Xra xruꞌin chujni dikon Ndo Dio.
Jeꞌo thi nakuaxinxon Xeꞌen ndo,
thi jian chunxin ndo ko binthagatsuan ná xan jeꞌe ndo.